Boshoff was nog aan die begin van die laaste ronde twee houe agter, maar met drie voëltjies en ’n arend oor die eerste vyf putjies het hy gou sy stem dik gemaak.
Teen die tyd dat Boshoff op die 16de afgeslaan het, was hy met drie houe voor, maar hy het op die putjie en die 17de houe aan syfer afgestaan, wat Hendrikus Stoop ’n kans gegee het om in te haal.
“Die 18de was senutergend,” sê Boshoff. “Ek het my bofhou links van die skoonveld onder die bome geslaan terwyl Stoop regs gehou het en die setperk met sy tweede hou kon aanval. Ek het reeds gereed gemaak vir ’n uitspeelstryd, maar hy het sy tweede hou kort van die setperk gelos, wat my meer opsies gegee het.”
Boshoff moes op die einde ’n kort sethou vir sy syfer sink en het daarmee die oorwinning beklink. Stoop het ’n hou aan syfer afgestaan, maar was steeds tweede, met Juran Dreyer derde, ’n hou agter Stoop.
Sy oorwinning het hom tot sesde plek op die IGT-reeks-ranglys laat opskuif en dit maak hom ’n sterk aanspraakmaker om onder die eerste tien te eindig. As hy wel onder die eerste tien sou klaarmaak, sal hy volgende seisoen op die Sonskynreeks kan speel.